**Elektronikus ellenőrző**

A csapat feladata elektronikus ellenőrző egyszerűsített változatának készítése, ahol a személyi adatokat lehet adminisztrálni, a tantárgyakat felvinni, illetve a jegyeket beírni.

**Az adatokat csv, illetve JSON formátumban is lehessen lementeni!** Adatbázis még nem kötelező, de aki akar plusz kihívást azt is lehet.

**1. csapattag:**

Készíts asztali alkalmazást grafikus felülettel, amelyben:

* A tanuló személyi adatait lehet bevinni: név, születési hely, idő, anyja neve, lakcím, beiratkozás időpontja, szak, osztály. Ezen kívül: kollégista-e? Ha igen, akkor melyik kollégiumban. Ezeken kívül még hozzáadhatsz további adatmezőket is.
* A tanulóhoz automatikusan generáljon a program napló sorszámot és törzslapszámot. Mindkettő legyen úgy generálva, hogy szeptember 1. előtti beiratkozásnál névsorrendben, utána a beiratkozás sorrendjében folytatódik. A törzslapszám a napló sorszáma/a beiratkozás éve, tehát pl. 5/2024 (A valóságban a későbbi évfolyamokban eltérhet a napló sorszáma és a törzslap száma, de most ettől eltekintünk) Ezt osztályonként kell generálni!
* A bevitelkor mentsd az adatokat állományba! Figyelj arra, hogy az előzőleg mentett tanulók adatait ne töröld!
* Legyen egy admin gomb, amelyre kattintva az összes tanuló adatát jelenítsd meg táblázatos formában! Itt legyen lehetőség törölni tanulót a nyilvántartásból, amely előtt egy előugró ablakban kérjen megerősítést a program! Ezen kívül legyen statisztika, hogy mennyi tanuló kollégista, mennyi debreceni, és mennyi tanuló bejárós, valamint évente kimutatásban, hogy mennyi a felvett tanulók száma szakonként!

**2. csapattag:**

Készíts asztali alkalmazást grafikus felülettel, amelyben:

* A program egyik részében tantárgyakat lehessen felvinni, és a tantárgyak neveit állományba menteni! A tantárgyakhoz legyen írva, hogy melyik évfolyamon tanulják, és az, hogy közismereti vagy szakmai tantárgy! A tantárgyhoz lehessen megadni a heti óraszámot, és ebből az éves óraszám is legyen generálva a következőképpen:
  + 9-11. évfolyamon minden tárgy 36 tanítási héttel van számolva.
  + 12. évfolyamon a közismereti tárgyak 31, a szakmai tárgyak 36 héttel.
  + 13. évfolyamon minden tárgy 31 héttel.
* Az előzőleg bevitt tantárgyakat lehessen törölni az állományból!
* Legyen egy admin gomb, amelyre kattintva kimutatásokat kapsz arról, hogy évfolyamonként (azon belül szakmánként) mennyi szakmai, közismereti tárgy van, és hogy mennyi az összes közismereti, szakmai, illetve összesített óraszám évfolyamonként (azon belül szakonként)!
* Legyen olyan rész, ahol a tanulóhoz lehet rendelni a tantárgyakat! A tantárgyakat az állományban lévő tantárgyakból lehessen választani. Ha nem dolgozol össze éppen a csapattársaddal, akkor hozz létre listát tanulók nevével, és azokkal dolgozz!

**3. csapattag:**

Készíts asztali alkalmazást grafikus felülettel, amelyben:

* A tanuló be tud jelentkezni, és bejelentkezés után a tanuló tudjon beírni jegyeket a hozzá rendelt tantárgyakhoz! Amennyiben nem a 2. csapattag programjával működsz együtt, akkor legyen 4 tanuló, akinek vannak tantárgyai is hozzárendelve, és lehessen bevinni mindegyiknek jegyeket! A jegyek bevitelekor lehessen bevinni témát, illetve a számonkérés típusát, ahogy mire kapta. (Pl. gyakorlati feladat, C# feladat megoldása, vagy szóbeli felelet Jókai Mórból) Ezeket lehessen megtekinteni valamilyen módon, ha a jegyre rávisszük az egeret!
* A tanulónak legyen kiszámolva az átlaga tantárgyanként és összesítve! Amelyik tantárgy átlaga 2,0 alatti, az átlag jelenjen meg pirossal!
* Legyen egy checkbox, amely előtt az van, hogy „Lemorzsolódással veszélyeztetett”, és ez akkor legyen kipipálva automatikusan, ha a tanuló legalább 3 tárgyból bukásra áll. Akkor áll bukásra egy tanuló, ha az átlaga 1,75 alatt van.
* Legyen egy admin gomb, amelyre kattintva meg lehet tekinteni az összes tantárgyat, és a tantárgyi átlagokat, valamint az összes tanulót, és a tanulók összesített átlagát!